Veel enne päevakorra saamist olin edastanud halduskogu esimehele (Igor Kravtšenko - Keskerakond) palve lisada päevakorda ka punkt puuetega inimeste liikumisvõimalustest Mustamäel mida oleks saanud tulla ette kandma Tiia Tiik, Tallinna Puuetega Inimeste Kojast. Hr Kravtšenko aga leidis, et see teema ei ole piisavalt oluline, et seekord päevakorda mahtuda. Ametlikuks põhjuseks muidugi see, et punkte liiga palju. Vast siis õnnestub seda teemat käsitleda augustis.    Tegemist on ühe teemaga millele Tiia juhtis tähelepanu kui enne eelmist keskkonnakomisjoni istungit mõtteid, arvamusi ja Teie jaoks olulisi teemasid  küsisin. Ootan neid muidugi ka edaspidi.    Mustamäe Linnaosa Halduskogu koosolek toimub teisipäeval 9. juunil 2009.a. kell 16.00 aadressil Tammsaare tee 135 I korruse nõupidamiste ruumis.    Koosolek on avatud, kõik huvilised on oodatud osalema, ilmselt ka kaasa rääkima. Kui kellelgi mõne seekordse teema kohta juba arvamus on, ootan neid alati kas siiasamma kommentaariumisse või otse enda postkasti aadressil gerd@gerdtarand.eu.